gnovis
Udin, ai 21 di Dicembar - “La magjie dal furlan” e jentre intes fameis de regjon su lis alis di une pavee. A son chestis lis peraulis e i simbui sielts de ARLeF- Agjenzie regjonâl pe lenghe furlane par une campagne impuartante di sensibilizazion indreçade ai gjenitôrs par stimolâju a sielzi l'insegnament de marilenghe pai propris fîs iscrits ai Istitûts Comprensîfs dal teritori furlanofon. Il progjet al gjolt dal supuart de Direzion regjonâl Istruzion de Regjon e al viôt la colaborazion dal Ufici Scolastic Regjonâl. Inviade di cualchi dì la campagne sui social network e la proiezion intes salis cinematografichis des provinciis di Udin, Pordenon e Gurize di un spot cuntun lengaç emozionâl fuart, cumò al è il moment de distribuzion di un depliant bilengâl (furlan - talian), cun tantis informazions sui vantaçs e su lis oportunitâts ufiertis dal insegnament e dal aprendiment de lenghe furlane intes scuelis. Une vere e proprie vuide pai gjenitôrs (e sarà distribuide in 60 mil copiis), finalizade a fugâ cualchi prejudizi e a disvilupâ une cussience plui fuarte su la utilitât formative di cheste sielte, intant che si svicinin lis datis fissadis pes iscrizions scolastichis. Al è in chê ocasion, di fat, che e à di jessi fate la indicazion opzionâl dal insegnament dal furlan, pai gnûfs iscrits, tant che materie curicolâr. Inte campagne informative a son stadis cjapadis dentri ancje lis tv locâls e la cjarte stampade (setemanâi e cuotidians). “La gnove campagne promozionâl de ARLeF – al sclarìs il president Lorenzo Fabbro - e je stade ideade tant che continuazion e gnûf disvilup dal progjet ‘Cressi cun plui lenghis’par promovi il plurilinguisim in etât scolâr e par contâ la lenghe furlane tant che element di ricjece, di scuvierte e di oportunitâts cognitivis. Il target de campagne al è rapresentât di gjenitôrs cun fruts in etât prescolâr e scolâr che si cjatin devant de sielte de lenghe o des lenghis di insegnâ in maniere direte ai propris fîs o di avalêsi di chês intal percors scolastic. Ducj i specialiscj a concuardin sul fat che i fruts bilengâi – al conclût Fabbro - a imparin cun plui facilitât chês altris lenghis, tant che chê inglese, a àn plui cussience e tolerance viers lis diversitâts e si costruissin un futûr plen di relazions e di oportunitâts professionâls”. ARC/EP
Udin, ai 12 di Otubar - Ai 16 di Otubar dal 1981 il Parlament european pe prime volte al à cjapât posizion uficialmentri a pro de tutele des minorancis linguistichis e de promozion des lenghis minoritariis. Trentecinc agns indaûr e je stade aprovade a grande maiorance la “Risoluzion suntune cjarte comunitarie des lenghis e culturis regjonâls” e une “Cjarte dai dirits des minorancis etnichis”, cognossude ancje cul non dal so relatôr, l'eurodeputât talian Gaetano Arfè. Il trentesim cuint aniversari de aprovazion di chê Risoluzion, che ancjemò vuê e met in conession Friûl e Europe, al coincît cul inviament di “Friûl_Furlanija_Friaul_Friûl, la Europe e bat dulà che la lenghe e dûl. Identitât, autoguvier, teritori e citadinance europeane”, un progjet realizât de associazion di promozion sociâl e culturâl Klaris cul contribût de Provincie di Udin, che si propon di ufrî ocasions di cognossince e di riflession sul pluralisim linguistic e culturâl e la sô promozion, sui dirits linguistics e la citadinance europeane e sul leam jenfri unitât europeane, diversitât culturâl, partecipazion civiche e autonomiis teritoriâls. La prime part de iniziative e consist intune serie di trasmissions a teme che – tacant ai 15 di Otubar – e sarà difondude in direte la sabide di matine aes 8.30 e in repliche la domenie aes 11.30 su lis frecuencis di Radio Onde Furlane. ARC/EP
fur_Latn fur_Latn fur_Latn